贈高老
作者：李處權
朝代：宋

paragraphs: 野寺何所有，梅花如玉盆。
客愁浩如許，我聲已載吞。
大士坐丈室，燠若陽谷温。
從來第一義，入耳簡不煩。
不謂兵火餘，見此祇樹園。
仰沐方外契，藹然風味存。
我詩如廢井，已涸寧有源。
又如既老馬，力盡不復奔。
空餘浩然氣，踵見常焞焞。
熊經非我事，詎以胎息論。
蒙莊豈達者，區區說鵬鯤。
何如柳下惠，坐令薄夫敦。
殊方對節物，凄斷遊子魂。
山晚雲欲雪，陰風樹雅翻。
不見柴桑翁，此意無語言。